**קוד אתי של קופת הגמל אר"מ**

**מעודכן ליום: 26 נובמבר 2020**

1. **מטרת הקוד**

קביעת עקרונות כלליים ומנחים לחברה, לנושאי המשרה בחברה ולעובדיה, באשר לכללי ההתנהגות הראויים שעליהם לאמץ, וזאת בנוסף ומעבר לכללים החלים עליהם על-פי כול דין.

הקוד האתי כולל נורמות וערכים, בהם דוגלת החברה, ועל-פיהם ולאורם על החברה, נושאי המשרה בה ועובדיה לנהוג.

"**אֶתִּיקָה" - מוסר, תורת המדות; התורה המתארת את הטוב שיבחר לו האדם ואת הרע שעליו להתרחק ממנו.**

(א. בן שושן, המלון העברי המרוכז)

2. **פעולות כדין**

החברה, נושאי המשרה בה ועובדיה ישמרו על החוק ועל נהלי החברה וינהגו בהתאם לדין החל עליהם, הן כיחידים המשמשים כנושאי משרה ו/או עובדים בחברה והן כחברה המנהלת בנאמנות קופת גמל.

3. **אחריות,יושר, הגינות ושקיפות**

על החברה, נושאי המשרה בה ועובדיה, לנהוג באחריות, ביושר ובהגינות, ביחס לכהונתם/עבודתם , לעמיתיהם נושאי המשרה /העובדים בחברה ולציבור עמיתי הקופה.

בכול פעילותם ינהגו החברה, נושאי המשרה בה ועובדיה בשקיפות ובתום-לב, כאשר טובת החברה וטובת עמיתי הקופה עומדת לנגד עיניהם.

נושאי המשרה בחברה ועובדיה לא יפעלו מתוך ניגוד עניינים, אלא לטובת החברה ועמיתי הקופה.

נושאי המשרה בחברה ועובדיה יימנעו מניצול הזדמנות עסקית של החברה במטרה להשיג טובת הנאה להם או לאחרים.

4. **שירות ומקצועיות**

עובדי החברה ומנהליה יפעלו לטובת ציבור עמיתי הקופה, ויתנו להם שירות ראוי ואחראי, במסירות, בנאמנות, ברגישות, בנימוס וללא משוא-פנים.

עובדי החברה ומנהליה יפעלו ביסודיות, במיומנות ובמקצועיות.

5. **שמירת סודות וסודיות**

החברה, נושאי המשרה בה ועובדיה יכבדו את הזכות לפרטיות של ציבור עמיתי הקופה וישמרו בכפוף לכל דין, על סודיות המידע הנוגע לעמיתים ויפעלו למניעת חשיפת חומר ומידע הנוגעים לעמיתי הקופה, הן בתקופת כהונתם / עבודתם בחברה והן לאחריה שלא לצורך ביצוע תפקידם.

נושאי המשרה בחברה ועובדיה, ישמרו על סודותיה המסחריים של החברה, הן במהלך תקופת כהונתם / עבודתם בחברה והן לאחריה.

6. **עבודה בחברה**

החברה תשמור על זכויות העובדים המגיעות להם על-פי דין. החברה תפעל ליצירת סביבת עבודה בטוחה, נקייה מאלימות, הטרדות והתנכלויות.

החברה תעודד למידה והתפתחות אישית, בקרב המועסקים בה, וזאת לצורך שיפור וטיפוח הרמה המקצועית של עובדי החברה ומנהליה ושמירה מתמשכת על רמה מקצועית נאותה.

7. **שיתוף פעולה וסיוע**

עובדי החברה ומנהליה – הפועלים לצורך השגת מטרה משותפת – יפעלו בשיתוף פעולה זה עם זה, תוך סיוע הדדי, העשרה הדדית והתחשבות זה בזה.

עובדי החברה ומנהליה ינהגו בהגינות זה כלפי זה, יהיו קשובים זה לזה ויעשו כול שביכולתם על-מנת ליצור סביבת עבודה נעימה, בטוחה, פורייה ומתפתחת.